# STAFETTHALDAREN

Stafetthaldaren har ansvar for å ha overblikk og samanheng i oppfølginga av eit barn, ein ungdom, ein gravid eller ein familie, og å sikra at dei som treng oppfølging, veit kven dei skal kontakta.

Stafetthaldaren vert utpeika frå nivå 1 i BTI-modellen, når det vert sett i gang tiltak rundt eit barn/ungdom/føresette/gravid. Stafetthaldar held i stafettpinnen til han er motteken og akseptert av ein ny stafetthaldar.

Kva gjer stafetthaldaren?

* Involverer barn/unge og føresette i å planleggja, gjennomføra og evaluera tiltak
* Sikrar at ein vaksen snakkar med barnet/ungdomen mellom møta og fangar opp korleis det går
* Inviterer til nettverksmøte og evalueringsmøte på nivå 1, 2 og 3
* Har dagsorden, leier møta og fører referat i stafettloggen
* Følger med på at tidsfristar vert haldne og at tiltak vert evaluerte
* Inviterer inn andre tenester etter behov på nivå 2 og 3 og koordinerer det tverrfaglege arbeidet

Kven er stafetthaldar?

* På nivå 1 og 2 er det best at stafetthaldar er nær barnet/ungdomen i kvardagen, til dømes pedagogisk leiar i barnehagen, kontaktlærar på skulen eller helsesjukepleiar
* På nivå 3 vert det avgjort i stafettloggmøte kven som er stafetthaldar
* Dette skal vera med i vurderinga av kven som skal vera stafetthaldar:
	+ Kva barnet/ungdomen/familien ønsker
	+ Type tiltak og omfang av tiltak
	+ Venta koordineringsbehov og kva type stilling deltakarane har
* Barn/elevar som har IUP/IOP kan også ha stafettlogg. I nokre tilfelle vil ansvarleg for IUP/IOP også vera stafetthaldar. Dette vert avklart i kvart enkelt tilfelle. Stafettloggen kan vera nyttig for å konkretisera måla og tiltak i IUP/IOP i kvardagen.
* Innbyggjarar som har ønske om og rett til individuell plan (IP), søkjer om koordinator, som i hovudsak vil ta over koordineringsansvaret. I nokre tilfelle vil det vera både stafetthaldar og IP-koordinator i same sak. Dette vert avklart i kvart enkelt tilfelle.
* Barnet eller ungdomen skal ha ein stafetthaldar heilt til me er trygge på at han/ho har det trygt og godt.